  Виталий Пронин «Удмуртия» издательствоын очеркъёсын, тодэ ваёнъёсын но визь-кенешъёсын «Kиза апайлэн лякиё шобретэз» книга потӥз. Авторез - Дэриысь Елизавета Камашева.Лиза апай - «Удмурт дунне» газетлэн матысь эшез. 80 арессэ ортчем кышномуртлэн улон-вылонэз, зэм но, лякиё шобрет кадь турлы. Шудтэм пичи дыр, анай-атайтэк кылён, секыт ужез быдэсъян, косэмъя бызён... «Вань даурам йырам бергаз одӥг юан: малы меда Инмаре-кылчинэ мыным улон сётэм?» - юа Елизавета Ивановна.Трос шуг-секытъёс пыр потыса но, кышномурт шырыт сюлэмо кылиз. Адямиос ваньзы аламаесь ӧвӧл, улонэз туж туж умой валась адямиос вань, - тодаз вае со атаезлэсь солы гожтэм чуръёсэ. Тӥни со ик Лизалы коть ку оскон кузьмалляз, кулак карыса быдтэм атайзэ тодэ ваён секыт дыръёсы кужым пыӵатылӥз. Угось Иван Кадров оскылӥз: таиз нылыз шудо, визьмо луоз.Лиза апайлы йӧназ дышетскыны ӧз кылды, школаез ӝыныё куштоно луиз. «Кин меда мон луысал, институтэз быдтысал ке?» - шуэ со. Нош тодосчиос паймо, кытысь та арлыдо кышномуртлэн сомында тодон-валанэз/ Угось Лиза апай профессоръёсты но паймытъя: университетысь дышетӥсьёс солэсь юаллясько эмъюм турынъёс сярысь. Нялтас вераса, калык эмъяськон амалъёс книгаын нимысьтыз люкетэн сётэмын.«Лиза апайлэн лякиё шобретэз» книгаез мылкыд карисьёс басьтыны быгатозы «Удмурт дунне» газетлэн редакциысьтыз но.Зинаида Кириллова Теги: издательствоУдмуртия  